정조 12년 · 목
因領議政金致仁初度呈辭敎曰呈辭封還卿其造朝事遣史官傳諭○因備堂進不進單子敎曰原任亦都提擧同爲入侍懸頉備堂一體牌招入侍又敎曰今日次對有下敎事備堂皆令無得懸病衆所共知情與病皆到闕外獨吏判之在家稱病泛前昧例之失固勿論卽此擧措太涉無憚備堂宋載經爲先下義禁府推考○諸臣登筵予曰近日上下未孚朝衆益乖今日之召見卿等者一則諭本意也一則諭事實也備堂進伏明聽面諭行司直金華鎭等進伏予曰大抵世豈有二鏡夢乎辛壬之逆萬古所無公憤之外卽予私讎雖在凡人事關先故則亦皆痛惋不忍聞況予之嚴於此義理卿等豈不知之乎若使趙德隣之疏眞如鏡夢則尙可擬蕩滌耶其疏中句語先朝下敎若曰引用朱子封事又若曰無他其時廷臣無不奉承其後因金漢喆之啓辭故相有勿具格鞫問之請及按之無驗則委官以下請對酌放而特命繼粟繼肉給馬護送有若待以林下之士德隣之罪若浮於鏡夢則處分豈如是耶及至乙亥耇輝諸賊皆施逆律而德隣則聖敎縷縷昭晣至下蕩滌之命而慮鬧端之漡起還爲留中今予處分不過仰述而已此俄所云本意者也至於事實則予何忍形諸言語而今若不言則將使群下迷不覺得自罹于罪故商量屢日不得巳今始言之矣今番德隣蕩滌之後言者無足爲怪而尹蓍東疏則本事之外插入趙進道削科事此則予何忍見予何忍聞自見此語閉戶深處不接臣隣已多日矣蓋自丙子火災以後魯禧等逆謀無所不至至於庚辰其勢益急幻出趙進道事此諸賊之第一機關也蓋李允郁初以進道削科之請上書于小朝答敎以有難輕議此是先仰稟而後賜答者也正月初五日崇文堂朝參入侍時更下有義理森嚴依施之敎焉先朝旣命昭晣德隣優待德隣又有蕩滌之命乙亥之於庚辰卽是屬耳而命削進道之科者是豈先大王本意哉其時賊魯爲首相逆禧爲藥提投間抵隙挑發禍機事有不忍言者予之腐心痛骨當復如何庚辰二字尙覺驚痛況以庚辰此事登之章奏執以爲證予何忍見乎何忍聞乎第以書稱疏以敎爲批緣於不知本事而其論德隣比之鏡夢告君之辭若是其全不稱當乎此事莫大莫重而廷臣無一覺悟今若不諭則將見其轉相顚迷自千重辟不得不有此所敎卿等須各明聽也判府事金熤曰臣則全不知事實今承下敎誠萬萬驚惋萬萬痛迫矣尹蓍東若知事實而書之則罪不容誅更無可論而若或無心書之則誠如聖敎蓍東宜卽嚴問矣判府事兪彥鎬曰今承筵敎始知事實如夢始覺矣左議政李性源曰今承下敎誠萬萬驚憤駭痛無論其知與不知不可不一問而事係莫重領右相使之入來何如予曰卿少退通于領右相更爲同入牲源先退行副司直鄭昌聖等齊奏曰臣等全不知事實今承下敎萬萬驚痛矣戶曹判書徐有隣曰臣則茫然不知事實今承下敎萬萬痛迫事係莫重何論事實之知與不知乎不得不嚴加處分矣予曰今日洞諭非但使一世曉然覺得亦所以爲重臣生道者也仍敎兵曹判書李文源曰卿知先卿歲首陳箚時事乎文源對曰臣於其時年幼未能詳記而但知先臣之爲賊魯齮齕矣命熤等少退俄而右議政蔡濟恭入來而領議政金致仁來住闕外不卽入來敎曰右相聞命造朝卿何如是卽爲入侍事遣承旨傅諭于領議政所住闕外期於偕入仍命時原任與右相諸備堂同爲入侍濟恭進前予曰卿之所遭迄可休矣橫逆之來於卿何有濟恭曰臣雖無狀亦具四維今日登筵豈不知唐突而槪伏聞聖上臨筵哽咽縷縷下敎臣聞來蹶然擔舁入來矣承旨沈豊之以領相方爲入來書啓仍命豊之偕入致仁進伏予曰卿病近何如致仁曰臣病數日越添委頓今見僚相所報有萬萬驚惶不忍聞之敎云不計死生而入來矣予曰有洞諭諸臣者而不可無卿等故雖知有愼節而使之入來矣趙貞相疏中云云卿批巳謂之落空今日尋單不已過乎致仁曰臣之尋單亦晚矣疾疾侵尋廟謨癏曠已不成國體而至於此事事關先故若復蹲據是無人理也臣是大官彼乃臺臣對質無路尤爲冤迫矣予曰爽實之言何足深引且此時任卿尋單則殆若曲爲右相地而歇後於卿在予心豈安乎此事從當敦勉而予之所欲言者當先言之趙德隣事遂成一場風波將無心泊之期故欲使卿等知本意與事實矣大抵德隣事在先朝其疏中句語皆已昭晰而且其白放後廩米庖肉沿路護送乙丑戊辰丁卯之間又復縷縷下敎至於乙亥國是大定漏綱諸賊皆正逆案而德隣則特命蕩滌而慮爲鬧端而還寢此可見聖意之攸在也且古今豈有二鏡夢而近日章奏或云無異或云有浮若使德隣有一毫彷彿於此賊則蕩滌與否豈可議到耶辛壬諸賊亦予私讎義理及隄防之嚴豈下於廷臣而今於告君之辭無難寫去寧有如許道理予於德隣有何所惜而亶出於仰述而已此予之本意也至於事實則俄已一諭而抑塞不能復提蓋庚辰年李允郁上書卽一機關也事端起於正月初五日朝參時小朝批旨旣不許而賊魯逆禧從中抵隙自大朝至有削科之處分其後事端予不忍盡言然則何忍以此事更陳於予前乎自見此疏數日閉戶不接臣隣深自思惟若不一番曉諭則廷臣無以知之故不得不忍痛言之矣正人二字之爽誤卿猶傷痛況此事於予心尤當如何卿須領會也致仁曰臣聽瑩雖未能諦悉而大體承聞則不覺驚心尹蓍東之疏似緣不知事實旣承下敎之後合被重律而臣於向箚中亦用此句臣誠惶懍法自貴近始惟願先被重勘焉予曰卿箚入來後仍爲封置予果未之見金光岳疏之有此語俄始見之矣卿則必見重臣疏後泛然信筆者也不識本事無怪其書之今後則須轉相曉告俾一世覺悟也予非不知處分重臣而今若罪之則便歸於有心之科故姑且超趄矣致仁曰俄承閉戶屢日之敎而但當天君泰然物來順應何必如是過用聖念乎予曰近日之如是棼鬧者必出於過慮妄度而今當蕩蕩平平之時惡逆之外竝欲甄拔則夫豈有偏用之理哉向於右相別諭中有咸鑄偕鎔之敎此時右相之拜相豈爲右相地也今則頭緖甚好此後則惟在節目之做去卿等之所可勉者只是對揚而己同是士夫同是世臣則朝廷用人貴在恢蕩今番之敦迫右相必出乃已者予意豈徒然哉仰體先志必致平泰之治者卽予之斷斷若心耳性源曰尹蓍東之請重勘者領相所奏誠是矣蓍東疏後有金光岳疏光岳疏後領相陳箚蓍東被罪元無礙逼於領相矣熤曰本事至重疏中句語如曰有心則其罪更無可論雖或無情難免不審之罪不可不一番嚴問矣性源曰判府事所奏誠是矣臣何敢拘於領相不爲仰請乎況本事自有先後少無關於領相矣濟恭曰臣於庚辰年間以編次人都承旨連在禁中略知玆事故見尹蓍東疏語不勝駭憤將欲於後日登對有所陳而今日聖敎先及於此臣之稽緩之罪合被大何蓍東事大關臣分決不可仍置設或仍置三司在焉豈無請討之論乎至於領相箚不過見蓍東疏仍而用之而俄聞其所奏不知本事也明矣嚴處蓍東恐無礙逼領相之端矣予曰趙德隣罪名旣命蕩滌則其孫復科自在其中卿等之意何如致仁曰臣於德隣事所見豈有前後之異乎大抵處分每從後看而德隣罪名至先朝丙申而尙在歲抄中臣意則以此遵守爲當若以庚辰事特許進道復科則可矣熤曰進道削科卽因德隣之有罪也德隣罪名旣已蕩滌則進道削科便是皮不存之毛復科當然矣彥鎬性源曰金判府之言誠然矣濟恭曰此事卽臣罪案今不敢更言而諸大臣所奏事理似然矣命趙進道復科致仁曰臣病痼神脫無以應機務伏願聖上還授三字之銜焉予曰前已悉諭今非其時須從容將攝無復尋單也命致仁先退予曰予果不知領相箚中有此語今旣欲洞諭本意與事實則不可以有逼於領相而不言也性源曰此事關係至重豈或拘於領相而不罪蓍東光岳乎予曰予於卿等有慨然者聞今日筵敎而戶判一人外孰有請罪蓍東者乎至於兪判府則尤萬萬慨然以若際遇以若地位屢次召命之下終不轉動及至闕外猶復逡巡大臣雖曰尊貴安有如許道理此欲復如壬辰年與金鍾秀同去就之義耶今日諸臣如欲保有百口須盡棄此習也至於領相雖曰元老承此不忍聞之敎而笑語相雜且以庚辰事分而二之者已非義分之所敢出至於丙申是先朝末年則又何敢容易議及乎卿等在僚席不能禁心其妄發使得以畢其說極爲慨然矣熤曰領相緣是老昏之致誠爲大妄發矣尹蓍東則不可不嚴問定罪矣性源曰臣於庚辰未及出身故事實茫未聞知今承下敎玉音凄咽且承屢日廢盥洗之敎殿下之心如此則群下之驚痛抑塞尤當如何今筵下敎人皆聞之若不一問則尹蓍東長在人鬼關頭三司之臣亦無噤默之理矣予曰卽其稱疏稱批明知其不知則問之亦難罪之亦難然則當使拿問捧口招乎性源曰此非但拿問之事事面甚重大矣予曰吏判則全不解體例便是卿曲頑民雖不足深責而屢次飭敎之下安敢在家稱病乎以庇覆之意有針砭之擧矣儒生事誠極駭怪昔在先朝李泰以書靑天白日之故至於鞫問杖斃則齋任徐有望之無難書於章奏者極爲無嚴矣士子於斯文事外不得有章疏而今則名以詊學某條圖得成群作黨欲以鉗制一世其弊甚於兵權矣此是徐氏近日太盛之致戶判聞之乎有望罪狀若不査出則不可復着帽矣今日筵敎卿等出而語人使之曉然易知俾無妄度過憲也領相妄發專由於老昏不可以此引入卿等須往言使勿尋單也承旨李亨元曰領相事誠萬萬駭然矣古人以奏御文字一點之誤猶謂之死罪勿論有心無心豈可以屬於領相而有所忽之耶○性源啓言濟州前牧使洪仁點分等狀啓旌義置之尤甚本州置之之次大靜置之稍實仍以爲三邑新還丐乞戶三分一尤甚戶四分一之次戶五分一限麥秋停退當捧之穀從便代捧寺奴身貢米減半男丁大同米減二升各班除番米每口一斗亦令停退舊還停退軍兵操鍊姑令停退事當啓稟恭侯處分而候風往來動費數朔故敢援前例先擧行後啓聞云矣本州是候風之地先擧行後狀聞便成已例請幷許施從之○狀勇營餉色提調李在簡啓言本營哨官訓鍊院窠久勤當自今番都政越送兵曹而姑無準朔人請從其久次備擬以送從之